ועדת הכלכלה, כנסת 16, פרוטוקול מספר 561, 2005-12-13 09:30

אמנון כהן: אני פותח את הדיון של ועדת הכלכלה.

אמנון כהן: הנושא הוא הצעת חוק לתיקון פקודת התעבורה (הקמת מאגר מידע בדבר בעלי רישיון נהיגה שרישיונם נפסל), התשס"ה-2005, (פ/3553), של חבר הכנסת גלעד ארדן.

אמנון כהן: בפתיחת דברי אני רוצה לומר שמסתובבים בינינו נהגים שרישיונם נשלל ובכל זאת הם ממשיכים לנהוג.

אמנון כהן: יש כאלה שרישיונם נשלל הטוענים שלא קיבלו את הצו הביתה ולכן הם נוהגים.

אמנון כהן: יש כאלה שנוהגים למרות שיש להם שלילה.

אמנון כהן: בדקנו וראינו שבשנת 2003 - 23 נהגים שרישיונם נפסל היו מעורבים בתאונות קטלניות ו- 113 נהגים, שרישיונם נפסל, היו מעורבים בתאונות קשות.

אמנון כהן: אני לא מבין למה משרד התחבורה מחכה להצעות החוק של חברי הכנסת?

אמנון כהן: אני חושב שהמאגר הזה כבר צריך היה להיות קיים כדי שאזרחים יוכלו לברר.

אמנון כהן: למשל, אם אדם מסיע חברים שלו, אפשר לבדוק אם יש לו רישיון בתוקף.

אמנון כהן: כך תהיה אינפורמציה נוספת לאזרחים לגבי נהגים שנוהגים למרות שרישיונם נפסל.

אמנון כהן: נשמע את משרד התחבורה ונשמע למה הוא לא התקין את זה עד היום.

אמנון כהן: לפני כן ניתן את זכות הדיבור למציע, חבר הכנסת ארדן, שיסביר את הצעת החוק.

אמנון כהן: אחר כך נשמע את הגופים השונים וניכנס לקריאת של החוק.

אמנון כהן: ראיתי לנכון לדון בהצעת החוק של חבר הכנסת ארדן, כדי שנוכל להעביר אותה בקריאה ראשונה עוד בכנסת הזאת כדי שיהיה לה דין רציפות.

אמנון כהן: אלא אם כן משרד התחבורה יגיד שהוא יעשה את הדברים גם ללא הצעת החוק.

אמנון כהן: אנחנו מקבלים בברכה את תלמידי בית ספר דרור מירושלים.

אמנון כהן: אתם דור ההמשך שלנו, ומי שירצה יוכל גם להתמודד.

גלעד ארדן: תודה אדוני היושב ראש.

גלעד ארדן: אני רוצה להודות לך על כך שכיו"ר ועדת הכלכלה אתה נותן עדיפות למאבק בתאונות הדרכים.

גלעד ארדן: אין ספק שהתפקיד הזה הוא תפקיד מרכזי של ועדת הכלכלה ואני כיו"ר ועדת המשנה נתתי לו גם קדימות בלוח הזמנים שלי.

גלעד ארדן: אני מקווה שגם המדינה, שלצערי, לפי מה שאנחנו רואים לאחרונה, חושבת שהמלחמה בתאונות דרכים היא רק תפקידם של האזרחים, תפנים שהתפקיד הזה מוטל בראש ובראשונה על הממשלה ועל ראש הממשלה.

גלעד ארדן: הצעת החוק הזאת לא היתה צריכה בכלל לבוא לעולם.

גלעד ארדן: אם משטרת ישראל ומדינת ישראל היו מקצים את המשאבים הדרושים לעניין האכיפה או לעניין התפיסה של נהגים שרישיונם נשלל ונוהגים בזמן פסילת רישיון.

גלעד ארדן: אז לא היה צורך להביא לידיעת הציבור מי הם אותם נהגים.

גלעד ארדן: יש לנו עשרות אלפי נהגים שלא קיבלו אף פעם רשיון נהיגה או שרשיונם נפסל, וממשיכים לקחת את הסיכון ולנהוג בכבישי ישראל ולסכן את האזרחים.

גלעד ארדן: הסיבה היא כיוון שהם מניחים שיש אחוז הסתברות מאוד נמוך שהם ייתפסו.

גלעד ארדן: משטרת ישראל לא אשמה כי אין לה את התקציבים המתאים לכך.

גלעד ארדן: הם היו שמחים אם היו מקצים להם יותר תקנים, הרבה יותר משאבים, הרבה יותר ניידות וכוח אדם.

גלעד ארדן: הם היו יכולים להקים יחידה שיש בה מאות שוטרים שיחפשו את אותם נהגים מסוכנים שנוהגים בשלילה.

גלעד ארדן: לצערנו המצב הזה לא כזה.

רוני לוינגר: הוקמה יחידה שמוקדשת למטרה הזאת.

רוני לוינגר: ביחידת המרכזית של אגף התנועה יש יחידת פסולים שמוקדשת למטרה זאת.

רוני לוינגר: יש בה למעלה מ-60 שוטרים.

גלעד ארדן: כמה נהגים פסולים יש?

חנן אהרון: סך הכל הפסולים הם 100,000 נהגים, כולל כל הנהגים, מי שנפסל במכון הרפואי, מי שנפסל בגלל שיטת ניקוד וכדומה.

חנן אהרון: אני לא יודע מי מתוכם נוהג.

חנן אהרון: אני נותן נתון לגבי אלה שאסור להם לנהוג.

רוני לוינגר: מתחילת השנה היחידה תפסה 680 פסולים שיודעים על הפסילה.

רוני לוינגר: יש בעיה עם המודעות.

רוני לוינגר: כדי להאשים מישהו בנהיגה בפסילה הוא צריך לדעת קודם.

גלעד ארדן: הצעת החוק מאוד מצומצמת ומידתית.

גלעד ארדן: הכוונה היא שמשטרת ישראל תקים ותנהל מאגר מידע שכל אזרח יהיה נגיש אליו, דרך האינטרנט, או דרכים נוספים שהמשטרה תחליט, ובו יופיעו אנשים שהורשעו בבית המשפט ורישיונם נשלל לתקופה של חודשיים ומעלה.

גלעד ארדן: בד"כ כשביה

גלעד ארדן: מ"ש מחליט על פסילה כזאת, מדובר בנהגים שעברו עבירות חמורות או שיש להם בעברם גיליון הרשעות די נכבד.

אתי בנדלר: לא עולה מההצעה שאתה מדבר על כאלה שהורשעו בפסק דין ובמסגרת גזר דינם הוחלט לשלול להם את רישיון הנהיגה.

גלעד ארדן: כתוב פה: "שנפסלו מלקבל או להחזיק רישיון נהיגה לתקופה של 60 ימים".

גלעד ארדן: 60 ימים לא יכול להיות על ידי קצין משטרה.

חנן אהרון: יכול להיות על ידי רשות הרישוי.

גלעד ארדן: בסדר, אז אתם תעירו על כך.

גלעד ארדן: אני מקבל את התיקון.

גלעד ארדן: אני חושב שאזרח ששולח את הילד שלו לבית הספר עם מסיע קבוע, זכותו לוודא שלא נשלל רישיונו של אותו מסיע.

גלעד ארדן: דרך אגב, לידתה של הצעת החוק הזאת היא פניה של משפחת בכרך, ואתם בוודאי מכירים את המקרה.

גלעד ארדן: זה מקרה טראגי של בחורה צעירה שעבדה כמלצרית והיתה נוהגת לנסוע בטרמפ עם מנהל המשמרת שלה שברשותו היה אופנוע.

גלעד ארדן: הוא נפסל ל-15 שנה פסילה כי נהג במהירויות גבוהות.

גלעד ארדן: הם לא ידעו את זה וגם אותה נערה אומללה לא ידעה שהוא נוהג בפסילה.

גלעד ארדן: הוא נהג 200 קמ"ש ושניהם נהרגו בתאונה קשה.

גלעד ארדן: לכן חשבתי, שכדי להגן על האזרחים מפני מקרים מצערים כאלו, גם אם יש פה פגיעה בפרטיותם של אותם אנשים שרישיונם נפסל, אני חושב שהמחוקק קבע גם במקרים אחרים שיש מידתיות.

גלעד ארדן: לפעמים מותר לפגוע בפרטיות כדי להגן על כלל הציבור.

גלעד ארדן: היום, לדוגמא, ותקנו אותי אם אני טועה, סוחרים שמקבלים שיק או כרטיס אשראי יש להם דרך לבדוק אם אותו אדם שנתן להם את השיק או כרטיס אינו מוגבל בחשבונו.

גלעד ארדן: אני חושב שאם במצב כזה מאפשרים פגיעה מצומצמת בפרטיות, על אחת כמה וכמה במקרה כזה שאנחנו רוצים לדאוג שילדי ישראל לא יעלו לרכב או ייסעו יחד עם נהג שרישיונו נפסל.

גלעד ארדן: או, אם אתה רואה מישהו שנוהג בפראות בשכונה שלך, ואתה מכיר את שמו, תוכל לבדוק ולדעת אולי במקרה הוא נוהג בפסילה ואז לדווח עליו למשטרת ישראל.

גלעד ארדן: הצטערתי לראות את הפניה של לשכת עורכי הדין שאני לא יודע אם הם נמצאים פה.

לאה ורון: הוא שלח מכתב לוועדה שהוא נמצא בדיון בבית המשפט ולא יוכל להגיע.

גלעד ארדן: ללשכת עורכי הדין יש ועדה שלמה שעוסקת בתחבורה והם יכולים לשלוח נציג אחר.

גלעד ארדן: אני מצטער שפעם אחר פעם, כשבכנסת ישראל באות הצעות שנועדו להגן על אזרחי המדינה ולנסות לצמצם את מספר הנפגעים בתאונות הדרכים, לשכת עורכי הדין ממשיכה לחשוב שהיא מייצגת אך ורק את העבריינים.

גלעד ארדן: גם לעבריינים שנוהגים בצורה פראית יש זכויות, ואני לא חולק על כך, אבל באיזון בין הזכויות שלהם לבין הזכות של אמא ששולחת את הילד לבית ספר, לדעת שהוא לא ייפגע מנהג שנוהג בשלילה, אני חושב שהתשובה צריכה להינתן באופן ברור על ידי כנסת ישראל ולא תמיד להמשיך ולדאוג לזכויות של אותו נהג עבריין.

גלעד ארדן: אני שוב אומר, אני מקווה שהוועדה תאשר את הצעת החוק ותעביר אותה במליאה בקריאה ראשונה כדי שיחול עליה דין רציפות.

גלעד ארדן: אני מקווה, בעזרת השם, שבין אם אני אהיה בכנסת הבאה ובין אם מישהו אחר, ההצעה הזאת תבוא לידי גמר בישיבה הבאה.

גלעד ארדן: תודה אדוני היושב ראש.

שרית זוכוביצקי: אני אציג את החלטת הממשלה.

שרית זוכוביצקי: משרד התחבורה תומך בהצעה בכפוף לכך שלא ייכללו במאגר המידע תמונותיהם של בעלי רשיונות נהיגה שנפסלו.

שרית זוכוביצקי: כמובן שיש לתאם את התקציב.

שרית זוכוביצקי: צריך להתאים את הנוסח לדברי ההסבר כי ההצעה, כפי שהיא, כוללת את כל הפסולים.

שרית זוכוביצקי: זה אומר פסולים של רשות הרישוי, הן מטעמי העדר כושר נהיגה או מחמת פסילה מחמת סכנה לבטיחות התנועה שזה סעיפים 51 ו-52 לפקודת התעבורה.

שרית זוכוביצקי: לנו יש מאגר מידע, המשטרה מחוברת אליו.

גלעד ארדן: דברי ההסבר בסדר, צריך לשנות את הנוסח של החוק עצמו.

חנן אהרון: אני רוצה להעמיד דברים על דיוקם.

חנן אהרון: בקובץ הנהגים במדינת ישראל, שמנוהל על ידי משרד התחבורה, יש את כל הנהגים שהוציאו רישיון נהיגה עד היום.

חנן אהרון: המאגר קיים.

חנן אהרון: כל אלה שרישיונם נפסל על ידי בית המשפט, על ידי רשות הרישוי, על ידי משטרת ישראל מופיעים אצלנו במחשב.

חנן אהרון: המאגר קיים בכל זמן נתון.

חנן אהרון: משטרת ישראל מחוברת לקובץ שלנו באופן מלא.

חנן אהרון: כל שוטר שעוצר נהג בכביש יכול לראות אונליין לתוך הקובץ את כל הפסילות את כל המצב העובדתי של אותו נהג.

אמנון כהן: מה הבעיה להעלות את זה באינטרנט?

חנן אהרון: אנחנו אחראים על הניהול של הקובץ ומשטרת ישראל אחראית על האכיפה.

חנן אהרון: כל העניין פה אכיפתי.

חנן אהרון: אין לנו בעיה עם זה שהאזרחים ישמשו ככלי עזר לדיווח על נהגים.

חנן אהרון: גם היום, לפני שנותנים רכב למישהו, צריך לבדוק אם יש לו רישיון.

חנן אהרון: אני מקבל שיהיה מאגר וידעו מי זה הנהג ואם הוא פסול.

אמנון כהן: חייבים לעשות את זה בחקיקה?

אמנון כהן: אתם לא יכולים להתקין את זה בתקנות?

אמנון כהן: השר לא יכול להתקין את זה בתקנות?

אמנון כהן: הוא יגיד שהאינפורמציה תהיה פתוחה לאזרחי מדינת ישראל עם סייגים מסוימים ורק של אלה שהורשעו בבית המשפט.

חנן אהרון: זאת שאלה משפטית.

גלעד ארדן: יכולה לבוא שאלה אם החלטה מנהלית כזאת של רשות לא פוגעת בחוק הגנת הפרטיות של אותם הנהגים.

גלעד ארדן: לכן חשבתי שזה צריך לבוא בחקיקה ראשית ולתכלית ראויה, כפי שהיועצת המשפטית בוודאי תסביר.

שרית זוכוביצקי: אנחנו חושבים שהמשטרה צריכה לנהל את המאגר הפתוח משום שהיא תצטרך לקבל את הדיווחים.

שרית זוכוביצקי: המאגר קיים.

שרית זוכוביצקי: המאגר הפתוח נועד כדי שיצלצלו ויעידו.

שרית זוכוביצקי: אנשים גם יעידו וגם ילשינו.

שרית זוכוביצקי: מישהו שצריך לנהל את המאגר הפתוח זאת המשטרה משום שהם הגורם האכיפתי.

גלעד ארדן: אני לא אוהב את הביטוי "להלשין", צריך להגיד "ידווחו".

גלעד ארדן: במילה להלשין יש קונוטציה שלילית.

חנן אהרון: האם מדובר רק בפסילות של בית המשפט?

חנן אהרון: יש פסילות של המכון הרפואי, שהן לא פחות חשובות.

חנן אהרון: יש אנשים שהוזמנו למכון הרפואי לבטיחות בדרכים.

חנן אהרון: יש לנו פסילות של המכון הרפואי שבדק את אותם נהגים, או שהנהגים בכלל לא הגיעו אליו, ואנחנו קיבלנו דיווח מהמכון על כך שצריך לפסול את הרישיון מאחר והם לא כשירים בריאותית לנהוג.

חנן אהרון: אלה יכולים להיות נהגי אוטובוסים עם ילדים, נהגי משאיות וכן הלאה.

חנן אהרון: הם לא באים אלינו להפקיד את הרישיון.

חנן אהרון: אנחנו מכניסים התליה מנהלית שלנו.

חנן אהרון: שוטר שיעצור אותו יכול לבדוק ולראות.

חנן אהרון: יכול להיות שאותו אחד, שאינו כשיר בריאותית, והוא מסיע ילדים או נוסע במשאית כבדה, מסוכן ביותר.

חנן אהרון: ההסתברות שהמשטרה תתפוס אותו היא קטנה.

חנן אהרון: אני חושב שהציבור זכאי לדעת שהוא פסול מלהחזיק ברישיון נהיגה.

אתי בנדלר: ביקשנו להזמין את המכון לרפואה משפטית כי חשבנו אתמול גם על האפשרות של פסילה מהסוג הזה.

לאה ורון: וגם את משרד הבריאות.

חנן אהרון: הנהגים האלה נוסעים בכבישים וצריכים לחדש רישיון כל שנתיים או כל 5 שנים ואנחנו לא רואים אותם.

חנן אהרון: הם ממשיכים לנהוג ללא רישיון עד שיתפסו אותם.

חנן אהרון: אנחנו שולחים פעמיים מכתבים לאנשים.

גלעד ארדן: אם לא נגיע להסכמה אז אפשר לדון בזה בקריאה השנייה והשלישית.

אתי בנדלר: בינתיים אני חושבת שככל שהוועדה לא תשתכנע שיש מקום לכלול במאגר גם פסילת אחרות, ראוי ללכת בצמצום וללכת רק על אלה שהורשעו על ידי בית משפט ובית המשפט החליט לפסול את רשיונם לתקופה של 60 ימים או יותר.

אמנון כהן: לקריאה שניה ושלישית צריך להביא את הגורמים שנוגעים בזה.

אמנון כהן: משטרת ישראל בבקשה.

רוני לוינגר: כמו שאמרתי קודם, בתקופה האחרונה אנחנו שמים דגש על הנושא של פסולי נהיגה.

רוני לוינגר: הוקמה יחידה וגם ראש האגף לוקח את זה כאחד היעדים, ועובדים על זה במרץ.

רוני לוינגר: לגבי הצעת החוק.

רוני לוינגר: צריך להבין שיש כמה מקורות של פסילות: יש פסילה מנהלית שנעשית על ידי קצין משטרה.

רוני לוינגר: כרגע לא מדובר על זה.

רוני לוינגר: יש מקורות של מכון התעבורה בשל צבירת נקודות, פסילות של המכון הרפואי.

רוני לוינגר: יש פסילות של בתי המשפט על פי גזרי דין.

רוני לוינגר: לא נראה לנו מתאים שהמשטרה תקים ותנהל מאגר מידע כאשר רוב הפסילות הן לא ממקורות המשטרה.

רוני לוינגר: רוב הפסילות הן על ידי משרד התחבורה או על ידי הנהלת בתי המשפט.

רוני לוינגר: אנחנו רואים מקור לתקלה שהמאגר ינוהל על ידי המשטרה.

רוני לוינגר: כבר היום המשטרה נתבעת על כל מיני טעויות שנמצאות בקובץ.

רוני לוינגר: למשל, היה לנו מקרה לא מזמן שמישהו שהה לילה שלם במעצר עקב טעות בדיווח או בממשק בין משרד התחבורה למשטרה.

רוני לוינגר: עצרנו אותו כפסול, הוא היה לילה שלם במעצר ולמחרת התברר שהוא לא פסול.

רוני לוינגר: יש מקרים שניתן בבית המשפט עיכוב ביצוע.

רוני לוינגר: גזר הדין קבע שהוא פסול אבל אחר כך הוא רץ לעיכוב ביצוע והוא מקבל עיכוב ביצוע עד הערעור.

רוני לוינגר: אז מצד אחד הוא פסול ומצד שני ניתן עיכוב ביצוע לפסילה.

רוני לוינגר: אין הגיון תפעולי ומעשי שהמשטרה תנהל קובץ, כשהרוב מגיע אליה ממקורות חוץ.

רוני לוינגר: יכול להיות שיותר נכון ויותר חכם, גם מבחינה ציבורית ואזרחית, שהמאגר הזה יוקם על ידי גוף אזרחי שנותן שירות לציבור, במיוחד כשרוב הפסילות מגיעות מהגוף הזה.

גלעד ארדן: החוק הזה הוא בתמיכת ממשלה וועדת השרים לענייני חקיקה העירה, בין היתר, לגבי הורדת התמונות מאותו מאגר – קיבלתי את זה.

גלעד ארדן: אני לא יודע למה השר לביטחון פנים לא טען בוועדת השרים לחקיקה את מה שאתה טוען או אולי הוא טען אבל לא קיבלו?

גלעד ארדן: אני מוכן לחשוב על העניין הזה בין הקריאה הראשונה לשניה והשלישית.

גלעד ארדן: במשרד האוצר עשו הערכה, העלות של זה מאוד נמוכה.

גלעד ארדן: גם התפעול של לקבל פסקי דין שממילא מקבלים ולהזין את השמות זה לא דבר מורכב.

גלעד ארדן: עוד לא החלטנו לגבי פסולים רפואיים.

גלעד ארדן: בהצעת החוק דיברתי רק על פסולים על ידי בית המשפט.

גלעד ארדן: בניהול המאגר על ידי המשטרה יש יתרון, כי אזרחים שבכל זאת ייחשפו לאנשים שנוהגים בשלילת רישיון, יהיה להם הרבה יותר הגיוני גם לדווח למשטרה על העניין הזה.

גלעד ארדן: באתר שהמשטרה תקים היא תוכל להפנות אותם לאן לפנות אם הם רוצים לדווח.

גלעד ארדן: אני לא נעול על זה, אני מוכן שבהמשך נדון גם ברעיונות אחרים, אבל אני מציע שגם אתם תגבשו אולי משהו קצת יותר תכליתי ואז נדון בזה לעומק.

אמנון כהן: טכנית, איך תדעו מי נכנס למאגר ומי לא?

אמנון כהן: שלא יהיה מצב שמישהו שכבר סיים את העונש, ממשיכים לדווח עליו למרות שהוא כבר שילם את העונש.

אמנון כהן: יכול להיות גם מצב הפוך, שאדם שרישיונו נשלל, בכלל לא יופיע במאגר.

חנן אהרון: ההרשעה עוברת למשטרת ישראל.

חנן אהרון: בית המשפט מעביר את ההרשעות למשטרת ישראל.

חנן אהרון: האדם עצמו היה בבית המשפט.

חנן אהרון: אם רישיונו נפסל, הוא צריך להפקיד את הרישיון בבית המשפט.

חנן אהרון: כתבי האישום עם ההרשעות מועברים למשטרת ישראל שאמורה להכניס את זה למרשם הפלילי והתעבורתי.

חנן אהרון: אחר כך זה מועבר אלי על ידי המשטרה.

חנן אהרון: אם האדם לא הפקיד את הרשיון אז הוא יופיע באותו אתר חצי שנה ושנה למרות שהוא חודשיים בפסילה.

חנן אהרון: כל זמן שהוא לא הפקיד את הרשיון הוא עדיין בפסילה.

חנן אהרון: מרוץ הפסילה מתחיל מיום שתפסו אותו.

חנן אהרון: מתי אנחנו מורידים את הפסילה?

חנן אהרון: הוא צריך לבוא למשרד הרישוי ולהביא לנו טופס הפקדה בבית המשפט.

חנן אהרון: רק כך אני יודע שהאדם הפקיד את הרישיון.

חנן אהרון: לאחר שהוא הציג בפנינו את טופס ההפקדה מבית המשפט, אז אני מוריד לו את הפסילה.

חנן אהרון: אז יכול להיות שלא תהיה חפיפה בין המידע.

חנן אהרון: יכול להיות שהאדם מפורסם 100 יום, אבל מבחינתי כל עוד שהוא לא נתן לי את טופס ההפקדה אני לא מוריד אותו.

חנן אהרון: אם מישהו סיים את העונש, אנחנו מורידים לו את הפסילה אונליין.

אתי בנדלר: האם לכל אחד מכם תהיה אפשרות לעדכן את המאגר?

חנן אהרון: בקובץ הנהגים שלי הוא יעודכן אונליין.

חנן אהרון: ברגע שהוא מציג את טופס ההפקדה אני מוריד אותו.

חנן אהרון: אלא מה?

חנן אהרון: אני מניח שאותו מאגר שהמשטרה תנהל, הוא לא יהיה מהקובץ עצמו.

חנן אהרון: כשאני אעדכן אצלי, מישהו שם צריך לעדכן את המאגר אצלו בהתאם לקובץ.

אתי בנדלר: איך אפשר ליצור את הזיקה בין שני המאגרים האלה?

גלעד ארדן: אני לא מציע שכדאי שניכנס לפתרונות הטכניים איך הממשלה תעשה את זה.

גלעד ארדן: העיקרון הוא עיקרון והביצוע הוא של הממשלה.

אתי בנדלר: העיקרון כאן הוא על מי האחריות ואני צריכה שתהיה התייחסות לעדכון המידע.

אתי בנדלר: לא הייתי רוצה שאדם שתקופת הפסילה שלו הסתיימה, עדיין יהיה כלול במאגר.

גלעד ארדן: מכיוון שהממשלה לא טענה שאין דרך לבצע את זה, אז כנראה שיש דרך.

חנן אהרון: העליתי את הסוגיה הזאת בפני אנשי המחשבים שלנו.

חנן אהרון: מבחינתנו אין בעיה טכנית כדי שהמאגר הזה יפעל נכון.

גלעד ארדן: אפשר לרשום במאגר שהפסילה היה מיום זה עד יום זה.

חנן אהרון: לא נכון.

חנן אהרון: זה מיום ההפקדה.

חנן אהרון: ואם הוא לא הפקיד?

רוני לוינגר: רק אם הוא היה מודע לפסילה.

רוני לוינגר: יש פסילות בהעדר.

רוני לוינגר: אם הנהג לא בא לבית משפט אז אנחנו לא יכולים להאשים אותו בנהיגה בפסילה היות וחסר היסוד הנפשי שהוא מודע לפסילה.

רוני לוינגר: אז כששוטר תופס אותו הוא מודיע לו שהוא פסול ומרוץ הפסילה מתחיל מרגע ההודעה.

רוני לוינגר: לצורך נהיגה בפסילה צריך יסוד נפשי.

רוני לוינגר: אני יכול להאשים אותו בביזיון בית המשפט וב-10 עבירות אחרות אבל אני לא יכול להאשים אותו בנהיגה בפסילה, כך קבע בית המשפט, אם הוא לא ידע על הפסילה.

רוני לוינגר: או הוא או עורך דין מטעמו.

גלעד ארדן: אז אפשר להוסיף בחוק שזה מרגע שהנהג ידע או היה צריך לדעת.

רוני לוינגר: זה לא סותר את הצעת החוק.

אמנון כהן: אנחנו מדברים על אתר באינטרנט.

אמנון כהן: ומה יעשו אנשים שאין להם אינטרנט?

חנן אהרון: אני לא רוצה לדבר בשם המשטרה, אבל אולי במשטרה יהיה מענה קולי.

אסף רגב: ועדת השרים לחקיקה, שקיבלה את ההחלטה, ביקשה שהנוסח יתואם עם משרד האוצר.

אסף רגב: מלבד הערות משרד התחבורה לגבי מי צריך להיכלל במאגר הזה, אני יודע שמשיחות שלי עם משרד לביטחון פנים, לא גובשה עבודת מטה לעלות תקציבית של המאגר הזה.

אסף רגב: המשטרה והמשרד לביטחון פנים לא בשלים לגבי האחריות המשפטית, לעלות התקציבית המדויקת, אין להם הערכה.

אסף רגב: זה יכול לנוע ממיליונים בודדים ויותר.

אסף רגב: יש לי תחושה שההצעה לא בשלה ולא מגובשת מהצד של המשטרה.

אמנון כהן: היא גם לא תהיה בשלה אם אתה בא לא בשל לדיון, וכל המשרדים מגיעים לא בשלים.

אמנון כהן: אם נחכה רק לכם, לא נעבוד.

אסף רגב: משרד האוצר לא אמור לעשות את עבודת המטה, זאת אחריות מקצועית של הגופים.

אתי בנדלר: זאת גם לא אחריות מקצועית של הכנסת, אחרי שהצעת חוק עוברת דיון מוקדם.

אתי בנדלר: אם הממשלה תומכת בהצעת חוק וחושבת שצריך לבצע עבודת מטה היא צריכה לדאוג שיעשו את זה.

אסף רגב: אני רק אומר שעבודת המטה לא בוצעה ולא תואמה איתנו.

אתי בנדלר: אז הכנסת תעמוד מלכת ותפסיק לחוקק.

אסף רגב: אני מציין את העובדות, אני לא אומר מי אשם במה.

גלעד ארדן: בוועדת השרים לענייני חקיקה עמדת האוצר היתה לתמוך והאוצר אפילו התחייב להוסיף כסף כדי לבצע את הפרויקט.

אסף רגב: בהחלטת הממשלה שראיתי, היה כתוב שהנוסח יתואם עם האוצר.

גלעד ארדן: שר האוצר ציין את זה במליאה.

גלעד ארדן: שוחחתי גם אישית עם שר האוצר והעוזרים שלו והיתה תמיכה ברורה בהצעת החוק.

גלעד ארדן: שר התחבורה אמר במליאה שהאוצר נתן את הסכמתו להוצאה.

שי צרפתי: אני נציג הנהלת בתי המשפט.

שי צרפתי: כל ההקמה, הניהול והעדכון של המאגר צריך להיות בידי ממשלת ישראל בלבד.

שי צרפתי: משטרת ישראל היא הגורם שאוכף את החוק ומרתיע את הציבור.

שי צרפתי: הרשימה הזאת צריכה להופיע באתר האינטרנט שלהם.

שי צרפתי: מעבר לכך, מבחינת מערכת המחשוב שלנו, אנחנו מעבירים פעם או פעמיים בשבוע קבצים למשטרת ישראל.

שי צרפתי: גם במערכת המחשוב החדשה שנקראת "במה" יתקיים אותו הסדר.

גלעד ארדן: יש לזכור שהיום כשרישיונו של עורך דין או סוכן ביטוח נשלל, מפרסמים זאת בעיתון, כדי להגן על הציבור מהנזק שיכול להיגרם.

גלעד ארדן: על אחת כמה וכמה, נהג שממשיך לנהוג בפסילה.

אליעזר כהן: חבר הכנסת ארדן, הבנתי מסוף דבריו של קצין המשטרה שהם לא רוצים להתעסק עם זה.

אליעזר כהן: אם לא הוא, אז מי כן?

אמנון כהן: הוא רוצה שהאוצר יממן.

אמנון כהן: קיימת כבר יחידה כזאת במשטרה.

גלעד ארדן: "הצעת חוק לתקון פקודת התעבורה (הקמת מאגר מידע בדבר בעלי רישיון נהיגה שרישיונם נפסל), התשס"ה-2005.

גלעד ארדן: 1.

גלעד ארדן: בפקודת התעבורה, אחרי סעיף 46א' יבוא: מאגר מידע: (א) משטרת ישראל תקים ותנהל מאגר מידע שיהיה פתוח לעיון הציבור ויכלול רשימה של כלל הנהגים שנפסלו מלקבל או להחזיק רישיון נהיגה לתקופה של 60 ימים לפחות, לפי הוראות פרק זה.

גלעד ארדן: "

אתי בנדלר: ברור שמדובר על פסילה בפועל לעומת פסילה על תנאי.

אתי בנדלר: כמובן שצריכים לציין שהוראות הסעיף הזה הם על אף הוראות חוק המרשם הפלילי ותקנת השבים שאומר שלא מוסרים פרטים על הרשאות אלא לפי אותו חוק.

אתי בנדלר: זה לגבי סעיף א'.

אתי בנדלר: אני אמקם את זה במקום אחר בפקודה, אבל זה עניין של נוסח בלבד.

רוני לוינגר: צריך להיות כתוב שמדובר בפסילה של בית המשפט.

אתי בנדלר: בוודאי, זה כבר סוכם.

אתי בנדלר: זה ייכנס לאחר הסעיפים.

אמנון כהן: סעיף (א) אושר.

גלעד ארדן: "ב.

גלעד ארדן: מאגר המידע יכלול את הפרטים הבאים: שם הנהג, שנפסל מקבל או מהחזיק רישיון נהיגה.

גלעד ארדן: תמונתו של נהג כאמור5, כפי שמופיעה ברישיון הנהיגה"; את זה הסכמתי להוריד.

אמנון כהן: סעיף (2) יורד.

גלעד ארדן: "3.

גלעד ארדן: מועד תחילתה ומועד סיומה של תקופת הפסילה".

אמנון כהן: אז אנחנו מוחקים את סעיף ב(2).

אמנון כהן: וסעיף (3) הופך להיות סעיף (2).

חנן אהרון: צריך שיהיה כתוב תעודת זהות כי ישנם הרבה אנשים עם שמות דומים.

אתי בנדלר: אמנון כהן יש יותר מאחד.

אתי בנדלר: הערה נוספת: יתכן שהפסילה היא רק לסוג רכב מסוים ובמקרה כזה הייתי רוצה שיהיה מקום להערות, זה נקרא "פסילה מסווגת".

אתי בנדלר: למשל, יכול להיות שתהיה פסילה לרכב פרטי אבל לא לרכב עבודה.

אתי בנדלר: יכול להיות שהפסילה היא לרכב אזרחי ולא לרכב צה"לי ולכן אני חושבת שצריך שגם המידע הזה יהיה כלול.

אמנון כהן: אז איך זה יהיה כתוב?

אמנון כהן: יוסיפו עוד סעיף?

אתי בנדלר: כן.

אתי בנדלר: ויתכן שפרטים נוספים, שכרגע אנחנו לא חושבים עליהם, שהשר יקבע בתקנות.

אתי בנדלר: בכלל, אני מציעה שיתווסף סעיף קטן לפיו, מאחר ומדובר במאגר מידע שינוהל במשרד לביטחון פנים, ששר המשטרה, בהתייעצות עם שר התחבורה, רשאים לקבוע הוראות לביצוע סעיף זה כי אני משוכנעת שיהיה צורך בכך.

גלעד ארדן: ובלבד שיתווסף סעיף תחולה שקובע ש-90 יום מפרסום החוק צריך להתחיל לבצע אותו.

אתי בנדלר: באישור ועדת הכלכלה.

אתי בנדלר: לא צריך סעיף תחילה אלא סעיף שמורה להם תוך כמה זמן להביא תקנות ראשונות לאישור ועדת הכלכלה.

אתי בנדלר: להערכתי יהיה קשה להטיל את הסעיף הזה ללא תקנות ביצוע.

גלעד ארדן: אפשר לעשות את זה לקריאה הבאה?

גלעד ארדן: בואו נחכה לקריאה הבאה.

גלעד ארדן: נשמע מה יגיד השר לביטחון פנים.

אתי בנדלר: דווקא משום כך, אני מציעה לכלול את זה בנוסח לקריאה ראשונה כדי שהם יוכלו להיערך ולדעת.

אמנון כהן: אם הם יגידו שלא צריך את זה, נוריד את זה בקריאה שניה שלישית.

אמנון כהן: עכשיו נכניס שבאישור ועדה שלנו כדי שיהיה פיקוח פרלמנטארי מה הם הולכים להטיל על האזרחים.

אתי בנדלר: בכל מקרה אתה מציע שתחילה תהיה 90 ימים מיום פרסום החוק?

גלעד ארדן: כן.

אתי בנדלר: אם כך, אני הולכת לכיוון שלך: 90 ימים מיום תחילת החוק כדי שאם צריך תקנות, הם יביאו את זה לפני כן.

אתי בנדלר: צריכים לכלול גם סעיף שיאפשר תיקון מידע.

אתי בנדלר: דהיינו, אם אני מוצאת, למשל, ששמי נכלל במאגר המידע עם מספר הזהות שלי, ואני חושבת שנפלה טעות בעניין, שתהיה אפשרות ופרוצדורה לפנות ולומר שיש טעות.

גלעד ארדן: זה לא ברור?

אתי בנדלר: גם בחוק שירותי מידע יש סעיף שמדבר על תיקון מידע.

אתי בנדלר: גם בחוק הגנת הפרטיות יש סעיף שמתקן על תיקון מידע.

אתי בנדלר: אני חושבת שכדאי לשקול להכניס סעיף כזה גם פה.

גלעד ארדן: אם שמי נכלל בטעות, אז צריך סעיף בחוק כדי לתקן את הטעות?

אתי בנדלר: נניח שהם יחשבו שזה לא בטעות?

חנן אהרון: אנחנו כבר נתבענו בעניין הזה.

חנן אהרון: אם אנחנו קובעים מנגנון של פניה, אז שהפניה לא תהיה למשטרה אלא לגוף שקבע את הפסילה.

חנן אהרון: אם הטעות היא בבית המשפט, למה שהפניה תהיה למשטרה?

אתי בנדלר: אני יכולה לחשוב על תסריטים דמיוניים.

אתי בנדלר: יתכן שמספר הזהות הוקלד לא נכון.

אתי בנדלר: זה משהו שמחייב בירור.

אתי בנדלר: בחוק הגנת הפרטיות ישנו סעיף 14 שמתייחס לתיקון מידע.

אתי בנדלר: אני מקריאה: "אדם שעיין במידע שעליו ומצא כי אינו נכון, שלם, ברור, מעודכן רשאי לפנות לבעל מאגר המידע, ואם הוא תושב חוץ למחזיק מאגר מידע, בבקשה לתקן את המידע או למחקו.

אתי בנדלר: ב.

אתי בנדלר: הסכים בעל המאגר מידע - - -

אמנון כהן: אז יש סעיף.

אתי בנדלר: אז אני צריכה להפנות לסעיף 14.

אתי בנדלר: אם אני זוכרת נכון, חוק הגנת הפרטיות מופיע בסעיף אחר.

אתי בנדלר: אני צריכה לבדוק שהחוק עצמו אינו חל על מאגר המתנהל לפי חוק אחר.

גלעד ארדן: נדון בזה בין הקריאה השניה לשלישית.

גלעד ארדן: למה עכשיו להוסיף עוד ועוד דברים?

גלעד ארדן: אני לא מתנגד לזה באופן עקרוני.

גלעד ארדן: בואי נחכה לקריאות הבאות.

גלעד ארדן: היועצת המשפטית תבדוק, ואם יש צורך, אין לי בעיה שזה יתווסף.

אמנון כהן: היועצת המשפטית תבדקי בבקשה, ואם יש צורך - תוסיפי.

גלעד ארדן: "ג.

גלעד ארדן: משטרת ישראל תעדכן מידי יום את הפריטים כאור בסעיף קטן (ב)."

רוני לוינגר: יש בעיה עם הניסוח שהמשטרה תעדכן מידי יום.

רוני לוינגר: הייתי מציע שיהיה כתוב: "תעדכן באופן שוטף".

רוני לוינגר: מידי יום זה דבר לא ריאלי.

רוני לוינגר: אפשר לכתוב "באופן שוטף ומיידי".

חנן אהרון: הנהלת בתי המשפט מעבירה פעמיים בשבוע.

חנן אהרון: אז פסק הדין היה אתמול והוא יקבל את זה אחרי שלושה ימים.

חנן אהרון: אז אחר כך הוא יגיד למה לא עדכנת מייד.

חנן אהרון: זה לא אונליין.

אתי בנדלר: אני מציעה שמשטרת ישראל תהיה אחראית לעדכון הפריטים ובעת ההכנה לקריאה שניה הם יבואו עם נתונים בדוקים יותר בקשר למועדי העדכון.

אתי בנדלר: כרגע נכתוב: "משטרת ישראל תהיה אחראית לעדכן את הפריטים.

אתי בנדלר: "

רוני לוינגר: מסכים.

אמנון כהן: יש עוד משהו?

אתי בנדלר: לא.

אתי בנדלר: בנושא של תקנות ביקשתי וקיבלתי את אישור הוועדה להוסיף סעיף קטן של תקנות.

אתי בנדלר: נדמה לי שסיימנו.

אמנון כהן: אנחנו מאשרים גם את סעיף (ג).

אמנון כהן: בגדול אנחנו מאשרים את הצעת החוק לתיקון פקודת התעבורה (הקמת מאגר מידע בדבר בעלי רישיון נהיגה שרישיונם נפסל), התשס"ה-2005, של חבר הכנסת גלעד ארדן, עם התיקונים ועם ההסמכות של היועצת המשפטית.

אתי בנדלר: אני רואה, אדוני היושב ראש, שנציג האוצר נעלם לנו.

אתי בנדלר: אני מציעה שאדוני יחליט על פרק זמן שבמהלכו יצטרך נציג האוצר הערכה לגבי עלות ההצעה.

אמנון כהן: תוך 24 שעות.

אמנון כהן: יחד עם זאת אני מבקש.

אמנון כהן: אנחנו אמנם יוצאים לעיסוקים שלנו בנושא בחירות, אבל אתם נשארים במשרדים.

אמנון כהן: אי מבקש שעד הקריאה שניה ושלישית תעשו עבודת מטה.

אמנון כהן: תבואו מוכנים.

אמנון כהן: תעשו את כל העבודה.

אמנון כהן: את כל התיקונים נכניס בקריאה שניה ושלישית.

אמנון כהן: תודה רבה.